钦定古今图书集成/明伦汇编/氏族典/第213卷 > 《四川总志》 > 何承天
## 钦定古今图书集成/明伦汇编/氏族典/第213卷 > 《四川总志》 > 何承天

按《宋书何承天传》：“承天，东海郯人也。五岁失父。母徐
氏，广之姊也，聪明博学，故承天幼渐训义，儒史百家
莫不该览。隆安四年，南蛮校尉桓伟命为参军。时殷
仲堪、桓元等互举兵，承天惧祸，解职还益阳。义旗初，
长沙公陶延寿以为其辅国府参军，遣通敬于高祖，
因除浏阳令。寻去职还都。抚军将军刘毅镇姑孰，版”
为行参军，出补宛陵令。赵惔为寻阳太守，请为司马，
寻去职。高祖以为太尉行参军，除太学博士。义熙十
一年为世子征卤参军，转西中郎中军参军，钱塘令。
高祖在寿阳，宋台建，召为尚书祠部郎，永初末，补南
台治书侍御史。谢晦镇江陵，请为南蛮长史。晦进号
卫将军，转谘议参军，领记室。晦既下，承天留府不从。
及到，彦之至马头，承天自诣归罪，彦之以其有诚，宥
之，使行南蛮府事。元嘉七年，彦之北伐，请为右军录
事。及彦之败退，承天以才非军旅，得免刑责，以补尚
书殿中郎。承天为性刚愎，不能屈意朝右，颇以所长
侮同列，不为仆射殷景仁所平。出为衡阳内史。昔在
西与士人多不协，在郡又不公清，为州司所纠，被收
系狱，值赦免。十六年，除著作佐郎，撰《国史》。寻转太子
率更令。十九年，立国子学，以本官领国子博士。迁御
史中丞，能弹筝，上又赐银装筝一面。承天与尚书左
丞谢元素不相善，元举承天卖茭四百七十束与官
属求贵价，承天坐白衣领职。二十四年，迁廷尉，未拜，
上欲以为吏部，已受密旨，承天宣漏之，坐免官。卒于
家，年七十八。